
Nr. 22/110


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea Legii nr.414 din 26 iunie 2002 privind impozitul pe profit, cu care comisia noastră a fost sesizată în fond cu adresa Biroului Permanent nr.580 din 25 februarie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative pentru modificarea Legii nr.414 din 26 iunie 2002 privind impozitul pe profit
Cu adresa nr.580 din 25 februarie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea Legii nr.414 din 26 iunie 2002 privind impozitul pe profit.
La întocmirea raportului s-a avut în vedere avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative pentru modificarea Legii nr.414 din 26 iunie 2002 privind impozitul pe profit, în şedinţa din 23 aprilie 2003, comisia a hotărât, cu unanimitate de voturi, respingerea din următoarele considerente:
- propunerea legislativă are ca obiect de reglementare modificarea art.33 alin.(2) din Legea nr.414/2002 privind impozitul pe profit, în sensul că, impozitul pe profit, majorările de întârziere şi amenzile datorate de societăţile comerciale în care consiliile locale şi/sau consiliile judeţene sunt acţionari majoritari, să fie considerate venituri ale bugetelor locale respective, aşa cum se prevede pentru regiile autonome din subordinea consiliilor locale şi a consiliilor judeţene;
- precizăm că, prin Ordonanţa Guvernului nr.36/2003 privind corelarea unor dispoziţii din legislaţia financiar-fiscală, s-a modificat alin.(2) al art.33 din Legea nr.414/2002 privind impozitul pe profit, astfel încât, prin excepţie de la alin.(1), impozitul pe profit, dobânzile/majorările de întârziere şi amenzile datorate de societăţile comerciale în care consiliile locale şi/sau consiliile judeţene sunt acţionari majoritari sunt venituri ale bugetelor locale respective;
- proiectul de Lege privind aprobarea Ordonanţei Guvernului nr.36/2003 a fost adoptat de Camera Deputaţilor şi se află pe ordinea de zi a comisiilor de specialitate din Senat.

Prezentul proiect de Lege face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Consilieri parlamentari:

          Onete Alexandru

          Bărdiţă Mariana

